証道歌
學人不了用修行。真成認賊將為子。損法財。滅功德。莫不由斯心意識。 是以禪門了卻心。頓入無生知見力。大丈夫。秉慧劍。般若鋒兮金剛焰。 非但空摧外道心。早曾落卻天魔膽。震法雷。擊法鼓。布慈雲兮灑甘露。 龍象蹴踏潤無邊。三乘五性皆醒悟。雪山肥膩更無雜。純出醍醐我常納。 一性圓通一切性。一法遍含一切法。一月普現一切水。一切水月一月攝。 諸佛法身入我性。我性同共如來合。一地具足一切地。非色非心非行業。 彈指圓成八萬門。剎那滅卻三祇劫。一切數句非數句。與吾靈覺何交涉。 不可毀。不可讚。體若虛空勿涯岸。不離當處常湛然。覓即知君不可見。 取不得。捨不得。不可得中只麼得。默時說。說時默。大施門開無壅塞。 有人問我解何宗。報道摩訶般若力。或是或非人不識。逆行順行天莫測。 吾早曾經多劫修。不是等閑相誑惑。建法幢。立宗旨。明明佛敕曹谿是。 第一迦葉首傳燈。二十八代西天記。法東流。入此土。菩提達摩為初祖。 六代傳衣天下聞。後人得道何窮數。真不立。妄本空。有無俱遣不空空。 二十空門元不著。一性如來體自同。心是根。法是塵。兩種猶如鏡上痕。 痕垢盡除光始現。心法雙忘性即真。嗟末法。惡時世。眾生福薄難調制。 去聖遠兮邪見深。魔強法弱多怨害。聞說如來頓教門。恨不滅除令瓦碎。 作在心。殃在身。不須怨訴更尤人。欲得不招無間業。莫謗如來正法輪。 栴檀林。無雜樹。鬱密森沈師子住。